На основу члана 13. став 1. Закона о комуналним делатностима ("Службени гласник РС", број 88/2011, 104/2016 и 95/2018) и члана 37. став 1. тачка 7) Статута Града Ниша ("Службени лист Града Ниша", број 88/2008, 143/2016 и 18/2019),

Скупштина Града Ниша, на седници од \_\_\_\_\_\_\_. године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ**

**О ВОДОВОДУ И КАНАЛИЗАЦИЈИ**

**Члан 1.**

У Одлуци о водоводу и канализацији ("Службени лист Града Ниша", број 89/2005-пречишћен текст и 18/2017), у члану 7. став 1. у тачки 8. после речи: „воде“, додају се речи:“ -главни мерни инструмент“.

После става 4. додаје се став 5. који гласи:

„Индивидуални мерни инструменти уграђени на инсталацијама корисника, који служе мерењу потрошње воде за појединачне станове, односно појединачне пословне просторије, су у својини власника појединачних станова, односно, власника појединачних пословних просторија који сносе трошкове набавке, уградње, експлоатације, одржавања и функционисања индивидуалних мерних инструмената.“

**Члан 2.**

У члану 11. став 1. у тачки 3. бришу се речи:„ и уређаја за мерење количине испуштене воде, а на терет корисника“.

У ставу 1. после тачке 3. додаје се тачка 3а која гласи:

„3а одржава и контролише исправност уређаја за мерење количине испуштене воде, на терет корисника;“

У ставу 1. у тачки 12. речи: „Градску управу Града Ниша-секретаријат надлежан за комуналне делатности“ замењују се речима: „Градску управу за комуналне делатности и инспекцијске послове“.

**Члан 3.**

После члана 11. додаје се глава IIIaОдржавање и замена водомера, која гласи:

„IIIaОДРЖАВАЊЕ И ЗАМЕНА ВОДОМЕРА

Члан 11а

Водомер одржава, баждари и врши редовну замену у складу са роковима и на начин прописан Законом, предузеће о свом трошку. Предузеће је дужно да отклони квар на водомеру најкасније у року од 3 месеца од дана пријављивања односно утврђивања квара.

Предузеће врши редовну и периодичну визуелну контролу водомера и водомерског места. Редовна контрола водомера и водомерског места се врши приликом редовног месечног очитавања, најмање два пута годишње, а периодична по потреби.

Кварове на водомеру и водомерском месту утврђује стручно лице предузећа и о томе обавештава корисника без одлагања, а најкасније у року од 15 дана од дана утврђивања квара.

Члан 11б

Кварове на водомеру и вентилу испред водомера, који настају кривицом корисника, као и кварове на прикључном воду изазване неисправношћу унутрашње инсталације корисника, отклања предузеће на трошак корисника.“

**Члан 4.**

У члану 13, 27. и 34. речи: „Градска управа Града Ниша- секретаријат надлежног за инспекцијске послове“ у одређеном падежу замењују се речима: „Градска управа за комуналне делатности и инспекцијске послове“ у одговарајућем падежу.

**Члан 5.**

У члану 14. став 1. у тачки 1. речи: „под условима предвиђеним Правилником“ замењују се речима: „у складу са овом Одлуком“.

После става 1. додају се ставови 2. и 3. који гласе:

„Корисник има право да тражи испитивање исправности водомера, а захтев за испитивање исправности водомера доставља се Дирекцији за мере и драгоцене метале у писаној форми, о чему обавештава предузеће после поднетог захтева.

Предузеће је дужно да у року од 15 дана од добијања писаног захтева Дирекцијe за мере и драгоцене метале, демонтира предметни водомер и исти достави Дирекцији за мере и драгоцене метале на  испитивање исправности. Уколико се контролом установи да је водомер исправан и одговара прописима, корисник сноси све трошкове који су настали у вези са његовим захтевом, а у противном, трошкове надокнађује предузеће.“

**Члан 6.**

У члану 28. став 1. тачка 3. мења се и гласи:

„3. корисник има доспеле, а неизмирене обавезе по обрачуну за извршене услуге старије од 60 дана од дана доспелости првог неплаћеног потраживања“.

**Члан 7.**

У члану 36. речи:“ Градске управе Града Ниша - надлежног секретаријата“ замењују се речима:“Градске управе за грађевинарство“.

**Члан 8.**

У члану 38, 41, 42. и 43. речи: „Градска управа Града Ниша-секретаријат надлежан за комуналне делатности“ у одређеном падежу замењују се речима: „Градска управа за комуналне делатности и инспекцијске послове“ у одговарајућем падежу.

**Члан 9.**

У члану 40. став 3. мења се и гласи:

„О извршењу мера наложених наредбом старају се органи Града Ниша, јавна предузећа и остали субјекти на територији Града Ниша, у складу са наредбом и важећим прописима.“

**Члан 10.**

После члана 42. додаје се члан 42а који гласи:

„Члан 42а

Предузеће је дужно да најмање једном годишње спроведе поступак изјашњавања корисника о квалитету пружања комуналних услуга из члана 1. ове одлуке, у трајању од најмање 15 дана.

Позив за изјашњавање из става 1. овог члана објављује се на званичној интернет страници Града Ниша и предузећа, а доставља се средствима јавног информисања ради саопштења.

Предузеће је дужно да, у року од 15 дана од дана завршетка изјашњавања из става 1. овог члана, достави Градској управи за комуналне делатности и инспекцијске послове извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника такви да већина корисника није задовољна пруженим комуналним услугама из члана 1. ове одлуке, Градска управа за комуналне делатности и инспекцијске послове сачињава информацију са предлогом мера за отклањање недостатака наведених у изјашњавању корисника и доставља је Градском већу Града Ниша.

Градско веће Града Ниша, након разматрања информације и предложених мера из става 4. овог члана, налаже предузећу да отклони недостатке који су наведени у изјашњавању корисника, у року који не може бити дужи од 90 дана.“

**Члан 11.**

У члану 44а речи: “комунално-полицијски послови“ у одређеном падежу замењују се речима: „послови комуналне милиције“ у одговарајућем падежу, а реч: „полицијац“ замењује се речју: “милиционар“.

**Члан 12.**

У члану 45. став 1. мења се тачка 3. тако да гласи:

„3. не одржава и не контролише исправност водомера (члан 11. тачка 3.);“.

У ставу 1. после тачке 3. додаје се тачка 3а која гласи:

„3а не одржава и не контролише исправност уређаја за мерење испуштене воде (члан 11. тачка 3а);“.

У ставу 1. тачка 8. речи: „Градској управи Града Ниша- секретаријату надлежном за инспекцијске послове“ замењују се речима: „Градској управи за комуналне делатности и инспекцијске послове“.

У ставу 1. тачка 12. речи: „Градску управу Града Ниша-секретаријат надлежан за комуналне делатности“ замењују се речима: „Градску управу за комуналне делатности и инспекцијске послове“.

**Члан 13.**

Обавезује се предузеће да у року од 30 дана од ступања на снагу ове Одлуке донесе Правилник којим се у складу са важећим прописима ближе одређују технички системи за прераду и дистрибуцију воде и одвођење отпадних вода, начин прикључења и техничке услове за прикључење кућних инсталација корисника на јавни водовод и јавну канализацију и друге техничке услове за испоруку воде и одвођење отпадних вода.

**Члан 14.**

Ова одлука ступа на снагу осмог дана од дана објављивања у "Службеном листу Града Ниша".

Број: \_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_\_\_године

**СКУПШТИНА ГРАДА НИША**

Председник

др Бобан Џунић

**Образложење**

Правни основ за доношење Одлуке о изменама и допунaмa Одлуке о водоводу и канализацији прописан је чланом 13. став 1. Закона о комуналним делатностима („Службени гласник Републике Србије“, број 88/2011, 104/2016 и 95/2018), којим је Град Ниш, као јединица локалне самоуправе, овлашћен да прописује начин обављања комуналне делатности, као и општа и посебна права и обавезе вршилаца комуналне делатности и корисника услуга на својој територији.

Одлуком се уводи обавеза ЈКП „Наиссус“ Ниш, као вршиоца комуналних делатности снабдевање водом за пиће и пречишћавање и одвођење атмосферских и отпадних вода, да организује континуирано изјашњавање (најмање једном годишње) корисника комуналних услуга о квалитету пружања комуналних услуга од стране вршилаца комуналних делатности, као и поступак и овлашћења органа Града у зависности од резултата спроведеног изјашњавања, сагласно одредбама Закона о комуналној делатности.

Такође, Одлуком се прецизирају обавезе и права ЈКП „Наиссус“ Ниш и корисника услуга у делу који се односи на трошкове одржавања, баждарења и замене водомера, као главног мерног инструмента, као и индивидуалног мерног инструмента.

Поред претходно изнетог, дефинише се и обавеза ЈКП „Наиссус“ Ниш да, у складу са Одлуком и важећим прописима, ближе уреди начин прикључења и техничке услове за прикључење кућних инсталација корисника на јавни водовод и јавну канализацију и друге техничке услове за испоруку воде и одвођење отпадних вода, као и техничке системе за прераду и дистрибуцију воде и одвођење отпадних вода.

Изменом Одлуке врши се и усаглашавање одредаба које се односе на назив комуналне милиције са Законом о комуналној милицији („Службени гласник Републике Србије“, број 49/2019).

На нацрт Одлуке о изменама и допунaмa Одлуке о водоводу и канализацији, Градска управа за органе града и грађанска стања дала је мишљење број 852-1/2023-08 од 13.04.2023. године.

Имајући у виду наведено, Градска управа за комуналне делатности и инспекцијске послове израдила је нацрт Одлуке о изменама и допунaмa Одлуке о водоводу и канализацији.

**ГРАДСКА УПРАВА ЗА КОМУНАЛНЕ ДЕЛАТНОСТИ**

**И ИНСПЕКЦИЈСКЕ ПОСЛОВЕ**

ВД НАЧЕЛНИКА

Душица Јанојлић